text: Brandbiler er skadet for millioner 
  01 marts 2016 kl. 11.30
  Flere af de brandbiler der deltog i slukningen af storbranden på Fredericia Havn, har fået alvorlige skader og er ude af drift.
  Den voldsomme brand der brød ud hos Dan Gødning i Fredericia den 3. februar, efterlader nu også en stor regning hos beredskabet.
  Det er indholdet af tankene, som får flere af brandbilernes undervogne og elektronik til at ruste og gå i stykker.
  I de kollapsede tanke var der  bl.a urea, en slags ammoniak, der bliver brugt til fremstilling af flydende gødning.
  Ifølge beredskabsdirektør for Trekantens Brandvæsen Lars Nordahl Lemvigh så er en af indsatsleder-bilerne blevet erklæret totalskadet og flere af de øvrige brandbiler, er lige nu ude af drift.
  Også en af crashtenderne fra Billund Lufthavn har været en tur på værksted efter indsatsen i Fredericia.
  Lars Nordahl Lemvigh vurderer, at i alt 13 biler er blevet mere eller mindre beskadiget efter branden.
  
  